43.		Mandátna zmluva (§ 566 OZ)
Čl. I
Zmluvné strany
1.	Mandatár: 	BOSS, a.s. Mlynská ul. č. 28, 040 01 Košice,
		IČO, DIČ, IČ DPH
		zastúpená Jánom Hlavatým, predsedom predstavenstva
		zapísaná v obchodnom registri Okresného súdu v Košiciach, odd., vo vl. č. ...........................
2.	Mandant: 	BIILY, spol. s r.o., Nábrežná ul. č. 28, Banská Bystrica,
		IČO, DIČ, IČ DPH
		zastúpená Igorom Tuhým, konateľom
		zapísaná v obchodnom registri Okresného súdu v Žiline, odd., vo vl. č. .................................
Čl. II
Predmet zmluvy
Predmetom zmluvy je vybudovanie siete obchodných zástupcov v Českej republike na predaj piva značky Budzogáň tak, že s jednotlivými obchodnými zástupcami uzavrie zmluvy na kúpu piva v minimálnom objeme 10 000 l na jednu zmluvu. Mandatár je oprávnený kvôli splneniu svojho záväzku ponúkať bezplatné vzorky piva v celkovom objeme 200 litrov.
Čl. III
Záväzky zmluvných strán
1.	Mandatár sa zaväzuje za odplatu, že uzavrie so záujemcami kúpne zmluvy na nákup piva značky Budzogáň v minimálnej sume 40 000 € (slovom štyridsaťtisíc eur) najneskôr do ...................(presný termín).
2.	Mandant sa zaväzuje zaplatiť mandatárovi odmenu vo výške 2 % z ceny každého uzavretého obchodu. 
3.	Odmena bude mandatárovi poukázaná na jeho účet č. .................. vo VÚB, a.s. prevodným príkazom najneskôr do 14 dní po podpísaní kúpnej zmluvy.
4.	Mandant ďalej splnomocňuje mandatára uzatvárať kúpne zmluvy a uskutočňovať všetky úkony, ktoré sú na to potrebné.
Čl. IV
Ďalšie dojednania
1.	Mandatár bude pri plnení predmetu zmluvy postupovať s odbornou starostlivosťou. V prípade, že sa vyskytnú okolnosti, ktoré by mohli zásadným spôsobom ovplyvniť jeho činnosť, je mandatár povinný vyžiadať si od mandanta pokyny, ako postupovať.
2.	Mandatár má právo splniť svoje záväzky vyplývajúce preňho z tejto zmluvy aj prostredníctvom tretej osoby.
3.	Mandant bude mandatárovi včas poskytovať všetky informácie potrebné pre jeho činnosť a uhradí mu všetky účelne vynaložené náklady, ktoré mandatárovi vznikli pri plnení svojho záväzku.
Čl. V
Záverečné ustanovenia
1.	Pri riešení ďalších otázok, neupravených touto zmluvou, sa zmluvné strany budú riadiť ustanoveniami Obch. zákonníka.
2.	Všetky zmeny a doplnky k tejto zmluve musia mať písomnú formu a ich platnosť je podmienená súhlasom oboch strán.
3.	Túto zmluvu môže každá zo zmluvných strán vypovedať s jednomesačnou výpovednou lehotou, ktorá začína plynúť vždy od prvého dňa kalendárneho mesiaca nasledujúceho po mesiaci, v ktorom bola výpoveď doručená druhej strane.
4.	Podaním výpovede nie je dotknutý nárok mandatára na alikvotnú časť odmeny a úhradu účelne vynaložených nákladov, ktoré do dňa skončenia zmluvy mandatárovi vznikli.
5.	Táto zmluva bola vyhotovená v dvoch exemplároch, z ktorých každá zo zmluvných strán obdrží po jednom exemplári.
6.	Zmluvné strany si zmluvu prečítali, porozumeli jej a na znak súhlasu s jej obsahom ju podpísali.
Košice 30. 6. 2023
					mandatár	mandant
Poznámka
Mandátnou zmluvou podľa § 566 a nasl. OZ sa mandatár zaväzuje, že pre mandanta na jeho účet zariadi za odplatu určitú obchodnú záležitosť uskutočnením právnych úkonov v mene mandanta alebo uskutočnením inej činnosti a mandant sa zaväzuje zaplatiť mu odplatu.
Mandátnu zmluvu treba odlíšiť od komisionárskej zmluvy podľa § 577 a nasl. OZ, na základe ktorej komisionár zariaďuje určitú záležitosť pre komitenta na jeho účet, ale vo svojom mene.
Mandátnu zmluva podľa Obchodného zákonníka môžu uzavrieť len podnikatelia a osoby uvedené v § 261 ods. 2 OZ. Iné subjekty podliehajú režimu Občianskeho zákonníka a môžu uzavrieť príkaznú zmluvu podľa § 724 a nasl. ObZ.
Podstatnými náležitosťami zmluvy sú:
a)	presné vymedzenie záležitosti, ktorá má byť pre mandatára zariadená,
b)	záväzok mandanta zaplatiť odplatu. Pritom výška odplaty nemusí byť v zmluve výslovne uvedená; vtedy sa predpokladá, že mandant zaplatí cenu obvyklú v podobných prípadoch.
Ak by išlo o zmluvný vzťah bezodplatný, opäť by sa postupovalo podľa § 724 a nasl. ObZ o príkaznej zmluve.
Mandant je povinný zároveň udeliť písomnú plnú moc na vykonanie príslušných právnych úkonov. Nie je vylúčené, že plná moc bude priamo súčasťou mandátnej zmluvy.
Mandatár je povinný vykonávať právne úkony v prospech mandanta osobne len vtedy, ak je to v zmluve výslovne uvedené. Je skôr pravidlom, že mandatár poverí tretiu osobu na vykonanie niektorých, najmä čiastkových právnych úkonov.
Mandátna zmluva na svoju platnosť nevyžaduje písomnú formu.